CELEX: 32019R0332
Language: fi
Date: 2019-02-20 00:00:00
Title: Komission täytäntöönpanoasetus (EU) 2019/332, annettu 20 päivänä helmikuuta 2019, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Istra” (SAN))

27.2.2019   
               
               
                  FI
               
               
                  Euroopan unionin virallinen lehti
               
               
                  L 59/70
               
            
         KOMISSION TÄYTÄNTÖÖNPANOASETUS (EU) 2019/332,
         annettu 20 päivänä helmikuuta 2019,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Istra” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 3 kohdan a alakohdan
         sekä katsoo seuraavaa:
         
                     (1)
                  
                  
                     Kroatian hakemus nimityksen ”Istarsko ekstra djevičansko maslinovo ulje” rekisteröimisestä suojattuna alkuperänimityksenä julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.
                  
               
                     (2)
                  
                  
                     Kesäkuun 22 päivänä 2016 päivätyllä vastaväiteilmoituksella ja elokuun 22 päivänä 2016 päivätyllä perustellulla vastaväitteellä Slovenia vastusti rekisteröintiä asetuksen (EU) N:o 1151/2012 51 artiklan 2 kohdan nojalla.
                  
               
                     (3)
                  
                  
                     Slovenia väitti, että nimityksen ”Istarsko ekstra djevičansko maslinovo ulje” rekisteröinti ei täyttänyt asetuksen (EU) N:o 1151/2012 edellytyksiä seuraavista syistä: nimitys, jolle rekisteröintiä oli pyydetty, on osittainen homonyymi tuotteen slovenialaiselle nimitykselle ”Ekstra deviško oljčno olje Slovenske Istre”, joka on ollut merkittynä suojattujen alkuperänimitysten ja suojattujen maantieteellisten merkintöjen EU-rekisteriin vuodesta 2007, eikä ole esitetty näyttöä nimityksen ”Istarsko ekstra djevičansko maslinovo ulje” käytöstä kaupassa tai yleisessä kielenkäytössä tavanomaisena kaupallisena tai historiallisena nimityksenä Kroatian Istriassa tuotetulle oliiviöljylle.
                  
               
                     (4)
                  
                  
                     Vastaväite otettiin käsiteltäväksi. Komissio kehotti 18 päivänä lokakuuta 2016 päivätyillä kirjeillä asianomaisia osapuolia neuvottelemaan ja sopimaan asiasta keskenään sisäisiä menettelyjään noudattaen. Lisäksi myönnettiin kolmen kuukauden pidennys neuvottelujen määräaikaan asetuksen (EU) N:o 1151/2012 51 artiklan 3 kohdan kolmannen alakohdan mukaisesti.
                  
               
                     (5)
                  
                  
                     Neuvottelujen jälkeen päästiin sopimukseen Kroatian ja Slovenian välillä. Siitä ilmoitettiin komissiolle 8 päivänä toukokuuta 2017 päivätyllä kirjeellä, jonka jälkeen Kroatia ja komissio jatkoivat yhteydenpitoa.
                  
               
                     (6)
                  
                  
                     Tuote-eritelmään tehtiin useita muutoksia sopimuksen johdosta. Tuotenimitys ”Istarsko ekstra djevičansko maslinovo ulje” muutettiin muotoon ”Istra”. Tuotantoaluetta laajennettiin käsittämään Slovenian osa Istrian niemimaasta, ja Kroatian hakemuksesta tuli useaa maata koskeva (Kroatian ja Slovenian) hakemus. Lisäksi tehtiin pieniä mukautuksia yhtenäiseen asiakirjaan ja tuote-eritelmään.
                  
               
                     (7)
                  
                  
                     Koska yhtenäistä asiakirjaa oli muutettu merkittävästi, komissio teki uudestaan hakemusta koskevan tutkimuksen asetuksen (EU) N:o 1151/2012 51 artiklan 4 kohdan mukaisesti ja tuli siihen tulokseen, että rekisteröinnin edellytykset täyttyivät.
                  
               
                     (8)
                  
                  
                     Maantieteellisen alueen laajentaminen Slovenian Istriaan on perusteltua, koska Slovenian Istria tuottaa oliiviöljyä, jolla on sama historia, yhteydet ja ominaisuudet kuin Kroatian Istrian oliiviöljyllä, jota hakemus koskee. Nimen ”Istra” käyttö on laajalti osoitettu Sloveniassa ja Kroatiassa. Kansalliset vastaväitemenettelyt on saatettu ajan tasalle asianmukaisesti. Edellä esitetyn perusteella komissio katsoi, että asetuksessa (EU) N:o 1151/2012 vahvistetut edellytykset täyttyvät.
                  
               
                     (9)
                  
                  
                     Kroatian ja Slovenian hakemus nimityksen ”Istra” rekisteröimiseksi julkaistiin Euroopan unionin virallisessa lehdessä (3) asetuksen (EU) N:o 1151/2012 50 artiklan 2 kohdan a alakohdan mukaisesti.
                  
               
                     (10)
                  
                  
                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Istra” olisi rekisteröitävä,
                  
               ON HYVÄKSYNYT TÄMÄN ASETUKSEN:
         
            1 artikla
            Rekisteröidään nimitys ”Istra” (SAN).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (4) liitteessä XI mainitun luokan 1.5 ”Rasvat (voi, margariini, öljyt jne.)” tuotteeseen.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 20 päivänä helmikuuta 2019.
            
               
                  Komission puolesta,
               
               
                  puheenjohtajan nimissä
               
               Phil HOGAN
               
                  Komission jäsen
               
            
         
         
            (1)  EUVL L 343, 14.12.2012, s. 1.
         
            (2)  EUVL C 108, 23.3.2016, s. 18.
         
            (3)  EUVL C 327, 17.9.2018, s. 4.
         
            (4)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).